” Päätös 
g ) Aluehallintovirasto 


Pi N 
jae 
2 


Peruspalvelut, oikeusturva ja luvat 


Kantelu 


Kantelija 
Markus Kartesalo 


Kantelun kohteet 


Lohjan kaupungin terveyskeskus (1.1.2023 alkaen Länsi-Uudenmaan 


1 (13) 


23.10.2023 ESAVI/41669/2021 
Salassa pidettävä 


hyvinvointialue), johtava ylilääkäri Jari Linden, ylilääkäri Tanja Nummila ja 


terveyskeskuslääkäri Denis Saar 


Ratkaisu 


Aluehallintovirasto ei ole voinut todeta asiassa sellaista 


epäasianmukaisuutta, joka antaisi sille valvovana viranomaisena 
aihetta toimenpiteisiin. 


Asian kuvaus 


Kantelu 


Markus Kartesalo on kannellut Etelä-Suomen aluehallintovirastoon 
29.11.2021 saapuneella kirjeellään muistutuksensa käsittelystä sekä 
vastaanottokäynnin 17.11.2021 tapahtumista Lohjan kaupungin 
terveyskeskuksessa. 


Kantelija kertoo tehneensä muistutuksen Lohjan sosiaali- ja 
terveysalueelle, ylilääkäri Tanja Nummilalle, ja ettei ole saanut 
muistutukseensa vastausta. Kantelija kertoo haluavansa tehdä kantelun 
sekä Nummilan että terveyskeskuslääkäri Denis Saarin toiminnasta 
(valehtelu ja harhaanjohtaminen vastaanotolla). 


Muistutuksessaan kantelija kertoo tekevänsä muistutuksen valehtelusta 
lääkärinvastaanotolla. Kantelija kertoo varanneensa lääkärintarkastuksen 
(17.11.2021) ajokorttia varten, ja vastaanotolla Saar kysyi kantelijan 
kolesterolista, johon kantelija kertoo vastanneensa, ettei ole kiinnostunut 
kolesterolista, joka korkeana on viite C-vitamiinin vajauksesta. Kantelija 
toteaa kertoneensa Saarille, että Linus Paulingin tutkimusten perusteella on 
osoitettu, että kolme grammaa vuorokaudessa kolmen viikon ajan laskee 
korkeaa kolesterolia 10-20 %. Kantelija kertoo, ettei mennyt pidemmälle 
asiassa, koska Saar alkoi kertomaan, että kolme grammaa C-vitamiinia on 

haitallista ja vaarallista. Kantelija kertoo pyytäneensä Saarilta lähdeviitettä 
väitteeseen; Saaria kirjoittamaan lausuman paperille; ja/tai mahdollisuutta 
nauhoittaa Saarin kommentti puhelimeen, mutta Saar kieltäytyi kaikista 
vaihtoehdoista ja kertoi keskeyttävänsä lääkärintarkastuksen. Kantelijan 
mukaan Saar keskeytti tarkastuksen, koska pelästyi jäädessään valheesta 
kiinni. Kantelija pohtii, miksi Saar valehteli, miksei Saar uskaltanut 
kirjoittaa valheitaan paperille ja miten tämä hukkaan heitetty aika ja haitta 
korvataan? 


Kantelija toteaa, että käynnistä, joka keskeytyi lääkäristä johtuvista 

asioista hänen mielenterveytensä järkkyessä, saapui kantelijalle täysin 
perusteeton ja laiton lasku. Kantelija kertoo toivovansa asian pikaista 
käsittelyä ja selvitystä perusteista, jotka sallivat harhaanjohtamisen 
vastaanotolla. 


Lisäksi kantelija on kannellut 19.1.2022 asiasta Sosiaali- ja terveysalan 
lupa- ja valvontavirastoon (Valvira). Valvira on siirtänyt asian Etelä- 
Suomen aluehallintovirastoon 16.2.2022 annetulla päätöksellään (saapunut 
Etelä-Suomen aluehallintovirastoon 23.2.2022). 


Valviralle toimitetussa kantelussa kantelija kertoo samoista tapahtumista 
kuin Etelä-Suomen aluehallintovirastoon 29.11.2021 toimitetussa 
kantelussa. Lisäksi kantelija moittii saamaansa muistutusvastausta, ja 
toteaa, että vastauksessa kerrottiin, ettei C-vitamiini paranna tai ehkäise 
syöpää (jota kantelijalla ei ole todettu), ja että kaksi grammaa 
vuorokaudessa on suuri annos. Kantelija toteaa, että vastauksessa ei 
kuitenkaan kerrota, miten C-vitamiini on vaarallista kolmen gramman 
vuorokausiannostuksella, ei toki kerta-annoksena. Kantelija kertoo, että 
hänellä on lähdeviitteet tutkimuksiin kolmen gramman vuorokausiannoksen 
kolesterolia laskevasta vaikutuksesta oraalisesti otettuna. Kantelija kertoo 
kantelussaan myös tarkemmin C-vitamiinin käytöstä yleisesti sekä omalla 
kohdallaan. 


Lisäksi kantelija toteaa, että vastauksessa kerrotaan, että Nummila ja 
johtava ylilääkäri Jari Linden hoitavat potilaita Wikipedian tietojen ja siellä 
olevan konsensuksen mukaisesti. 


Kantelija myös kertoo, että asiasta lisää kirjeenvaihtoa käydessä kantelijan 
terveystiedot muuttuivat, ja yhtäkkiä hänellä todettiin korkeat 
kolesteroliarvot kantelijan käymättä testissä ja kantelijan osallistumatta 
näistä arvoista käytävään keskusteluun. Kantelija toteaa, ettei ole käynyt 
tällaista keskustelua korkeista kolesteroliarvoista kenenkään kanssa 
koskaan, joista Nummila kantelijalle kirjoittaa. Kantelija on liittänyt 
kanteluunsa kuvakaappauksen 5.1.2022 lähettämästään 
sähköpostiviestistä, jossa kantelija tiedustelee, että mistä tieto kantelijan 
korkeista kolesteroliarvoista on peräisin. Johtava ylilääkäri Linden on 

vastannut kantelijalle 7.1.2022 sähköpostilla, jossa Linden kertoo 
kantelijan kirjoittaneen alkuperäisessä muistutuksessaan, että "Denis Saar 
kysyi kolesterolistani ja kerroin, etten ole kiinnostunut kolesterolista, joka 
korkeana on viite C-vitamiinin vajauksesta”. Sähköpostissa Linden kertoo 
tehneensä tästä tulkinnan, että arvo on korkea, ja toteaa, että mikäli 
tulkinta oli aivan väärä, pyytää Linden tätä kohteliaimmin anteeksi. 


Lopuksi kantelija toteaa, että hänen potilasturvallisuutensa on vaarantunut 
ja hänen luottamuksensa kolmikkoon (Saar, Nummila ja Linden) ja koko 
Lohjan terveyskeskuksen toimintaan on mennyt. Kantelija toteaa, että Saar 
kielsi häntä nauhoittamasta hoitotilannetta, johon kantelijalla on oikeus. 
Lisäksi kantelija toteaa, että hänellä on myös oikeus saada tietoa hoidosta 
ja sitä Saar ei suostunut kantelijalle antamaan, vaikka kantelija sitä pyysi. 
Kantelija myös vaatii asiassa oikaisua ja korvauksia vaivasta ja haitasta. 


Valviralle toimitetun kantelun ohessa on useita kuvakaappauksia: kantelijan 
17.11.2021 lähettämästä muistutuksesta, kantelijan ja Lindenin välisistä 
sähköpostiviesteistä tammikuussa 2022, sekä artikkeleista ja muista 
teksteistä, jotka sisältävät asiaan liittyvää tietoa. Lisäksi liitteenä on 
8.12.2021 päivätty muistutusvastaus. 


Lausunto ja selvitykset 


Aluehallintovirastolla on ollut käytettävissään kantelukirjoitusten ja niiden 
liitteiden lisäksi johtava ylilääkäri Jari Lindenin 17.1.2022 päivätty lausunto, 
johon liittyy avosairaanhoidon ylilääkäri Tanja Nummilan 12.1.2022 
päivätty selvitys ja terveyskeskuslääkäri Denis Saarin 12.1.2022 päivätty 
selvitys, sekä kantelijaa koskevat Lohjan kaupungin terveyskeskuksen 
potilasasiakirjat päivältä 17.11.2021. 


Lisäksi aluehallintovirastolla on ollut käytettävissään kantelijan 
toimittamana kantelijan muistutukseen annettu, 8.12.2021 päivätty, 
vastaus. 


Lausunto ja selvitykset 


Johtava ylilääkäri Jari Linden kuvailee lausunnossaan kantelijan 
muistutuksen ja kantelun sisältöä sekä avosairaanhoidon ylilääkäri Tanja 
Nummilan ja terveyskeskuslääkäri Denis Saarin selvityksiä asian suhteen, 
ja yhtyy pitkälti Nummilan käsityksiin Saarin toiminnan 
asianmukaisuudesta. 


Linden kertoo myös kantelijan muistutukseen vastaamisesta saman 
sisältöisesti Nummilan selvityksen kanssa, ja lisäksi kertoo tulkinneensa 
kantelijan kysymyksen laskusta oikaisuvaatimukseksi ja valmistelleensa 
asian Lohjan sosiaali- ja terveyslautakunnan yksilöjaostoon. Linden myös 
viittaa Valviran ohjeeseen, jonka mukaan ”terveydenhuollon toiminnasta 

vastaavan johtajan on selvitettävä muistutuksessa kerrottu asia alaistensa 
kanssa sekä vastattava sinulle kirjallisesti kohtuullisessa ajassa, yleensä 
noin kuukauden sisällä", ja toteaa katsovansa, että alkuperäisen 
muistutusvastauksen lähettäminen on tapahtunut kohtuullisessa ajassa. 


Avosairaanhoidon ylilääkäri Tanja Nummila toteaa selvityksessään 
kantelijan lähestyneen Nummilaa sähköpostitse 17.11.2021 käynnistään 
terveyskeskuslääkäri Denis Saarin vastaanotolla. Nummila kertoo 
siirtäneensä asian salatulla sähköpostiviestillä Lohjan kaupungin 
kirjaamoon muistutuksena käsiteltäväksi johtava ylilääkäri Jari Lindenille. 


Nummila kertoo kantelijan lähestyneen Nummilaa uudelleen 29.11.2021 ja 
kysyneen, milloin saisi vastauksen muistutukseensa. Lisäksi kantelija 
tiedusteli, miten hänen aiheettomaksi katsomansa lasku 17.11.2021 
käynnistä hyvitetään. Nummila kertoo välittäneensä kantelijan asian 
Lindenille. Nummila kertoo vastanneensa muistutukseen 8.12.2021 
yhdessä Lindenin kanssa, ja että vastausta valmistellessa Nummila ja 
Linden olivat tutustuneet muistutukseen ja potilasrekisterimerkintöihin. 
Lisäksi Nummila kertoo myös henkilökohtaisesti keskustelleensa 
vastaanottokäynnistä ja sen kulusta Saarin kanssa. 


Sairauskertomusmerkintöjen ja Saarin kanssa käydyn keskustelun 
perusteella Nummila toteaa, että kyseessä oli kiireetön ajokorttitarkastus 
50-vuotiaalle. Nummila kertoo, että käynnillä Saar oli havainnut, että 
kantelijan kolesteroliarvo oli koholla, ja ottanut tämän puheeksi. Nummilan 
mukaan tarkoituksena oli kartoittaa kantelijan sydän- ja verisuonitautien 
terveysriskejä sekä antaa hänelle terveysneuvontaa. Tämä on Nummilan 
mukaan terveyskeskuksen normaali toimintatapa. 


Nummila kertoo, että kantelija oli tuonut esille näkemyksenään, että 
korkeassa kolesterolissa olisi kyse ainoastaan C-vitamiinipuutteesta. 
Nummilan mukaan Saar oli informoinut kantelijaa suurten C- 
vitamiiniannosten haittavaikutuksista, sekä siitä, ettei se ole Käypä hoito - 
suositusten mukainen hoito korkeaan kolesteroliin. Nummilan mukaan Saar 
oli antanut kantelijalle omaksi lähdeviitteekseen Cochrane-katsaukset. 


Nummilan mukaan Saar oli pyrkinyt viemään keskustelua takaisin 
ajokorttitarkastukseen, tässä onnistumatta, ja keskustelu oli jäänyt 
pyörimään C-vitamiinin ympärille. Nummila kertoo kantelijan olleen 
tilanteessa kiihtynyt ja kantelijan vaatineen muun muassa saada 
nauhoittaa Saarin näkemyksiä C-vitamiinista. Nummila kertoo, että Saar oli 
kokenut kantelijan käytöksen uhkaavaksi ja epäasialliseksi ja oli 
keskeyttänyt vastaanottokäynnin sekä pyytänyt varaamaan uuden 
vastaanottoajan. 


Nummila toteaa, että perusterveydenhuollon keskeinen tehtävä on 
pitkäsairauksien ennalta ehkäisy, ja että Lohjan terveyskeskuksessa 

potilaan terveysriskejä kartoitetaan ja niihin puututaan mahdollisuuksien 
mukaan kaikilla käynneillä, mutta erityisesti terveystarkastusten, kuten 
ajokorttitarkastusten, yhteydessä. Nummilan mukaan Saar on toteuttanut 
tätä hänelle kuuluvaa tehtävää 17.11.2021 käynnillä ottaessaan kantelijan 
kanssa puheeksi kantelijan terveyteen kohdistuvan riskin, korkean 
kolesterolin. 


Lisäksi Nummila toteaa, että Lohjan terveyskeskus toimii tieteelliseen 
näyttöön perustuvan lääketieteen konsensuksen mukaan, ja että Saar on 
toiminut tieteellisen tiedon mukaan ja lääkärin etiikan mukaisesti, kun hän 
on kertonut kantelijalle C-vitamiinin suuriannoksisen käytön riskeistä. 


Lopuksi Nummila toteaa, että terveyskeskuksessa käydään vuosittain läpi 
työsuojelun riskikartoitus ja sen mukaiset toimintaohjeet. Nummilan 
mukaan lääkärillä on oikeus keskeyttää vastaanotto silloin, kun hän kokee 
oman turvallisuutensa uhatuksi, kuten kyseisessä tapauksessa on 
tapahtunut. Lisäksi Nummila toteaa, että kyseessä on ollut kiireetön käynti 
ja kantelijalle on tarjottu uusi aika, jotta ajokorttitodistusasian hoitoa 
päästään jatkamaan. 


Terveyskeskuslääkäri Denis Saar toteaa selvityksessään kantelijan 
varanneen ajan ajokorttitarkastukseen. Saar kertoo havainneensa, että 
kantelijan kolesteroliarvo oli koholla ja ottaneensa asian puheeksi. Saar 
toteaa ottavansa terveystarkastusten yhteydessä yleensä aina puheeksi 
potilaan terveyteen vaikuttavat riskit. Saar kertoo, että kantelija kiihtyi 
tästä ja kertoi, ettei ole kiinnostunut korkeasta kolesterolista ja esitti sen 
olevan vain merkki C-vitamiinivajauksesta. 


Saar kertoo pyrkineensä antamaan kantelijalle tutkimustietoon perustuvaa 
tietoa kolesterolista ja C-vitamiinista, ja kertoneensa mainitun suuren C- 
vitamiiniannoksen olevan haitallista elimistölle, lähteenä Cochrane-katsaus. 
Saar kertoo, ettei keskustelua saatu palautettua takaisin 
ajokorttitarkastukseen, vaan se jäi pyörimään C-vitamiinin ympärille. 


Saarin mukaan kantelijan käytös muuttui kiihtyneeksi ja epäasialliseksi ja 
kantelija muun muassa esitti haluavansa nauhoittaa käydyn keskustelun. 
Saar kertoo kokeneensa kantelijan käytöksen uhkaavaksi ja epäasialliseksi 
tilanteeseen, ja kertoo tämän vuoksi keskeyttäneensä vastaanottokäynnin 
ja pyytäneensä kantelijaa varaamaan uuden ajan ajokorttitarkastusta 
varten. 


Saarin mukaan ei ole löydetty tutkimusnäyttöä, että suuri C-vitamiinin 
annos parantaisi tai ehkäisisi syöpää, tavallista flunssaa tai muita 
sairauksia. Sen sijaan suurista annoksista C-vitamiinia saattaa olla 
haitallisia vaikutuksia. Tässä yhteydessä Saar viittaa Cochraneen 
(https://www.cochrane.org/), jonka Saar kertoo olevan kansainvälinen 
tutkimusverkosto, joka tuottaa Cochrane-katsauksia, eli tiivistelmiä 

lääketieteellisestä tutkimustiedosta. Saar kertoo, että Cochrane- 
katsauksissa kootaan kaikki saatavilla oleva tutkimustieto tarkasti rajatusta 
aiheesta, ja että kyseessä on korkein näytönaste tieteellisesti tutkitusta 
tiedosta. Saarin mukaan C-vitamiinia on käsitelty yli kymmenessä 
Cochrane-katsauksessa. 


Saar toteaa katsovansa, että on toiminut tieteellisen tiedon mukaan ja 
lääkärin etiikan mukaisesti ottaessaan vastaanotolla esille korkean 
kolesterolin haitalliset vaikutukset terveyteen sekä esitellessään 
varovaisuutta C-vitamiinin suuren annoksen suhteen. Lisäksi Saar toteaa 
katsovansa, että Saarin oman turvallisuuden vuoksi vastaanoton 
keskeyttäminen oli perusteltua. 


Muistutusvastaus 8.12.2021 


Johtava ylilääkäri Jari Lindenin ja avosairaanhoidon ylilääkäri Tanja 
Nummilan muistutusvastauksessa todetaan Lindenin ja Nummilan 
tutustuneen muistutukseen ja potilasrekisterimerkintöihin, ja kuvaillaan 
kantelijan muistutuksessa esiin nostamia asioita. 


Muistutusvastauksessa todetaan Saarin kirjoittaneen kantelijan 
potilaskertomukseen, että Saar oli kommentoinut kantelijalle tämän 
mainitseman suuren C-vitamiiniannoksen olevan haitallista elimistölle ja 
mainitsee lähteekseen Cochrane-katsauksen. Tämän jälkeen keskustelu oli 
johtanut siihen, että Saar oli katsonut kantelijan käytöksen epäasialliseksi 
tilanteeseen ja oli keskeyttänyt vastaanoton. 


Muistutusvastauksessa todetaan, että C-vitamiinin suureksi annokseksi 
katsotaan yli kaksi grammaa vuorokaudessa, eli kantelijan annos ylittää 
tämän huomattavasti. Muistutusvastauksessa kerrotaan Cochranen 
(https://vvww.cochrane.org/) olevan kansainvälinen tutkimusverkosto, 
joka tuottaa Cochrane-katsauksia eli tiivistelmiä lääketieteellisestä 
tutkimustiedosta. Cochrane-katsauksissa kootaan kaikki saatavilla oleva 
tutkimustieto tarkasti rajatusta aiheesta, eli kyseessä on korkein 
näytönaste tutkitusta tiedosta. Muistutusvastauksen mukaan C-vitamiinia 
on käsitelty yli kymmenessä Cochrane-katsauksessa. 


Muistutusvastauksessa todetaan, että ei ole löydetty tutkimusnäyttöä, että 
suuri C-vitamiinin annos parantaisi tai ehkäisisi syöpää, tavallista flunssaa 
tai muita sairauksia. Sen sijaan suurista annoksista C-vitamiinia saattaa 
olla haitallisia vaikutuksia. 


Lisäksi muistutusvastauksessa viitataan Wikipedian artikkeliin, jossa on 
kerätty kattavasti C-vitamiinin suuriin annoksiin liittyvää tutkimustietoa. 


Muistutusvastauksessa todetaan, että Lohjan terveyskeskus toimii 
tieteellisellä menetelmällä rakentuneen tieteellisen konsensuksen mukaan, 

ja että Saar on toiminut tieteellisen tiedon mukaan ja lääkärin etiikan 
mukaisesti, kun hän on kertonut kantelijalle C-vitamiinin suuresta 
annoksesta tieteellisen näytön mukaan. 


Lisäksi muistutusvastauksessa todetaan, että kantelijan laskureklamaatio 
on otettu Lohjan kaupungin hallintosäännön mukaisesti käsiteltäväksi 
sosiaali- ja terveyslautakunnan yksilöjaostossa, ja että kantelijan asia 
käsitellään joulukuun kokouksessa. 


Aluehallintoviraston ratkaisun perustelut 


Sovellettava lainsäädäntö 


Sosiaali- ja terveydenhuollon järjestämisestä annetun lain (612/2021, 
järjestämislaki) 42 8:n 2 momentin mukaan aluehallintovirasto valvoo 
toimialueellaan sosiaali- ja terveydenhuollon järjestämisen ja 
hyvinvointialueen järjestämisvastuulle kuuluvien palvelujen 
lainmukaisuutta ja antaa valvontaan liittyvää ohjausta. 


Järjestämislain 43 8:n 2 momentin mukaan valvontaviranomainen ryhtyy 
tietoonsa tulleen valvonta-asian perusteella niihin toimenpiteisiin, joihin se 
asiakas- tai potilasturvallisuuden varmistamisen tai lain noudattamisen 
kannalta katsoo olevan aihetta. 


Hallintolain (434/2003) 53 b 8:n 1 momentin mukaan valvova 
viranomainen ryhtyy niihin toimenpiteisiin, joihin se hallintokantelun 
perusteella katsoo olevan aihetta. 


Aluehallintovirastoista annetun lain (896/2009) 4 8:ssä ja 6 8:ssä 
säädetään aluehallintovirastojen toimialasta ja tehtävistä. 


Potilaan asemasta ja oikeuksista annetun lain (785/1992, potilaslaki) 3 8:n 
2 momentin mukaan potilaalla on oikeus laadultaan hyvään terveyden- ja 
sairaanhoitoon. Hänen hoitonsa on järjestettävä ja häntä on kohdeltava 
siten, ettei hänen ihmisarvoaan loukata sekä että hänen vakaumustaan ja 
hänen yksityisyyttään kunnioitetaan. 


Potilaslain 5 8:n 1 momentin mukaan potilaalle on annettava selvitys hänen 
terveydentilastaan, hoidon merkityksestä, eri hoitovaihtoehdoista ja niiden 
vaikutuksista sekä muista hänen hoitoonsa liittyvistä seikoista, joilla on 
merkitystä päätettäessä hänen hoitamisestaan. Pykälän 2 momentin 
mukaan terveydenhuollon ammattihenkilön on annettava selvitys siten, 
että potilas riittävästi ymmärtää sen sisällön. 


Potilaslain 6 8:n 1 momentin mukaan potilasta on hoidettava 
yhteisymmärryksessä hänen kanssaan. Jos potilas kieltäytyy tietystä 
hoidosta tai hoitotoimenpiteestä, häntä on mahdollisuuksien mukaan 

hoidettava yhteisymmärryksessä hänen kanssaan muulla lääketieteellisesti 
hyväksyttävällä tavalla. 


Potilaslain 10 8:n 1 momentin mukaan terveyden- ja sairaanhoitoonsa tai 
siihen liittyvään kohteluunsa tyytymättömällä potilaalla on oikeus tehdä 
muistutus terveydenhuollon toimintayksikössä terveydenhuollosta 
vastaavalle johtajalle. Muistutukseen on annettava ratkaisu kohtuullisessa 
ajassa sen tekemisestä. 


Terveydenhuollon ammattihenkilöistä annetun lain (559/1994, 
ammattihenkilölaki) 15 8:n 1 momentin mukaan terveydenhuollon 
ammattihenkilön ammattitoiminnan päämääränä on terveyden 
ylläpitäminen ja edistäminen, sairauksien ehkäiseminen sekä sairaiden 
parantaminen ja heidän kärsimystensä lievittäminen. Terveydenhuollon 
ammattihenkilön on ammattitoiminnassaan sovellettava yleisesti 
hyväksyttyjä ja kokemusperäisiä perusteltuja menettelytapoja 
koulutuksensa mukaisesti, jota hänen on pyrittävä jatkuvasti 
täydentämään. Ammattitoiminnassaan terveydenhuollon ammattihenkilön 
tulee tasapuolisesti ottaa huomioon ammattitoiminnasta potilaalle koituva 
hyöty ja sen mahdolliset haitat. Saman pykälän 2 momentin mukaan 
terveydenhuollon ammattihenkilöllä on velvollisuus ottaa huomioon, mitä 
potilaan oikeuksista säädetään. 


Ammattihenkilölain 22 8:n 1 momentin mukaan laillistettu lääkäri päättää 
potilaan lääketieteellisestä tutkimuksesta, taudinmäärityksestä ja siihen 
liittyvästä hoidosta. | 


Asian arviointi ja johtopäätökset 
Käytös ja kohtelu vastaanotolla 17.11.2021 


Markus Kartesalo on kannellut Etelä-Suomen aluehallintovirastoon 
29.11.2021 sekä 23.2.2022 saapuneilla kirjeillään terveyskeskuslääkäri 
Saarin toiminnasta (valehtelu ja harhaanjohtaminen) vastaanotolla 
17.11.2021. Kantelija moittii Saarin käytöstä vastaanotolla liittyen 
keskusteluun C-vitamiinin käytön haitallisuudesta. Kantelija kertoo 
pyytäneensä Saarilta lähdeviitettä väitteeseen; Saaria kirjoittamaan 
lausuman paperille; ja/tai mahdollisuutta nauhoittaa Saarin kommentti 
puhelimeen, mutta Saar kieltäytyi kaikista vaihtoehdoista ja kertoi 
keskeyttävänsä lääkärintarkastuksen. Kantelijan mukaan Saar keskeytti 
tarkastuksen, koska pelästyi jäädessään valheesta kiinni. 


Terveyskeskuslääkäri Saar kertoo selvityksessään tapahtumien kulusta, ja 
kertoo havainneensa, että kantelijan kolesteroliarvo oli koholla ja 
ottaneensa asian puheeksi. Saar kertoo, että kantelija kiihtyi tästä ja 
kertoi, ettei ole kiinnostunut korkeasta kolesterolista ja esitti sen olevan 
vain merkki C-vitamiinivajauksesta. Saar kertoo pyrkineensä antamaan 

kantelijalle tutkimustietoon perustuvaa tietoa kolesterolista ja C- 
vitamiinista, ja kertoneensa mainitun suuren C-vitamiiniannoksen olevan 
haitallista elimistölle, lähteenä Cochrane-katsaus. 


Saarin mukaan kantelijan käytös muuttui kiihtyneeksi ja epäasialliseksi ja 
kantelija muun muassa esitti haluavansa nauhoittaa käydyn keskustelun. 
Saar kertoo kokeneensa kantelijan käytöksen uhkaavaksi ja epäasialliseksi 
tilanteeseen, ja kertoo tämän vuoksi keskeyttäneensä vastaanottokäynnin 
ja pyytäneensä kantelijaa varaamaan uuden ajan ajokorttitarkastusta 
varten. 


Aluehallintovirasto toteaa, että sen kanteluiden käsittely perustuu kirjallisiin 
selvityksiin. Asiassa saadussa selvityksessä esitetään jossain määrin 
erilainen näkemys vastaanottokäynnin tapahtumista kuin 
kantelukirjoituksessa. Aluehallintoviraston käytössä olevin keinoin ei ole 
mahdollista selvittää asiaa enempää. Aluehallintovirasto toteaa kuitenkin 
yleisellä tasolla, että terveydenhuollon ammattihenkilön tulee työssään 
parhaan kykynsä mukaan pyrkiä vuorovaikutukseen, jossa muodostuu kuva 
kuulluksi tulemisesta. Tapa, jolla terveydenhuollon ammattihenkilö 
sanottavansa ilmaisee, vaatii erityistä harkintaa ja hienovaraisuutta. Lisäksi 
kommunikoinnin tulee olla selkää ja yhteistyötä edistävää, ja myös hoidon 
perusteet tulee kommunikoida potilaalle selkeästi. 


Lisäksi aluehallintovirasto toteaa, ettei sille toimitetuissa selvityksissä ole 
otettu kantaa väitteeseen nauhoittamisen kieltämisestä, eikä 
aluehallintovirasto siten voi ottaa kantaa toiminnan asianmukaisuuteen siltä 
osin. Aluehallintovirasto ei ole valvovana viranomaisena myöskään 
katsonut tarkoituksenmukaiseksi lähteä selvittämään asiaa tältä osin 
enempää. Aluehallintovirasto kuitenkin viittaa eduskunnan 
oikeusasiamiehen antamaan ratkaisuun (EOAK/4615/2019), ja toteaa 
yleisellä tasolla, että terveydenhuollon asiakkaalla on oikeus tallentaa 
terveydenhuollon ammattihenkilön kanssa käymänsä keskustelu. 


Muistutusvastaus 


Kantelija on kannellut myös muistutuksensa käsittelystä. Kantelija kertoo 
tehneensä muistutuksen ylilääkäri Nummilalle (17.11.2021), ja kertoo, 
ettei ole saanut muistutukseensa vastausta (29.11.2021 mennessä). 


Lisäksi myöhemmässä kantelussaan kantelija moittii saamaansa 
muistutusvastausta ja toteaa, että vastauksessa kerrottiin, ettei C-vitamiini 
paranna tai ehkäise syöpää (jota kantelijalla ei ole todettu), ja että kaksi 
grammaa vuorokaudessa on suuri annos. Kantelija toteaa, että 
vastauksessa ei kuitenkaan kerrota, miten C-vitamiini on vaarallista kolmen 
gramman vuorokausiannostuksella. Lisäksi kantelija toteaa, että 
vastauksessa kerrotaan, että Nummila ja Linden hoitavat potilaita 
Wikipedian tietojen ja siellä olevan konsensuksen mukaisesti. 

Kantelijan asiaa on käsitelty muistutuksena 8.12.2021 ylilääkäri Nummilan 
ja johtava ylilääkäri Lindenin toimesta. Kantelijalle annetussa vastauksessa 
on kerrottu muun muassa siitä, että C-vitamiinin suureksi annokseksi 
katsotaan yli kaksi grammaa vuorokaudessa, lähdeviitteenä Cochrane 
(kansainvälinen tutkimusverkosto). Muistutusvastauksessa todetaan myös, 
että ei ole löydetty tutkimusnäyttöä, että suuri C-vitamiinin annos 
parantaisi tai ehkäisisi syöpää, tavallista flunssaa tai muita sairauksia. Sen 
sijaan suurista annoksista C-vitamiinia saattaa olla haitallisia vaikutuksia. 


Potilaslakia koskevan hallituksen esityksen (HE 185/1991) mukaan potilaan 
tulee aina saada selkeä ja asiallinen ratkaisu muistutukseensa. Tällöin on 
kiinnitettävä erityistä huomiota vastauksen ymmärrettävyyteen potilaan 
kannalta. Vastauksesta on käytävä ilmi, mihin toimenpiteisiin muistutuksen 
johdosta on mahdollisesti ryhdytty tai miten asia on muuten ratkaistu. 


Potilaslaissa tai sitä koskevassa hallituksen esityksessä ei ole otettu kantaa 
kohtuullisen käsittelyajan pituuteen. Aluehallintoviraston käsityksen 
mukaan on kuitenkin tärkeää, että potilaan tekemään muistutukseen 
vastataan nopeasti. Muistutusmenettelystä tulee näin potilaalle helppo, 
nopea ja joustava mahdollisuus saada kokemaansa epäkohtaan 
parannusta. Eduskunnan oikeusasiamiehen ratkaisukäytännön mukaan 
kohtuullinen aika muistutukseen vastaamisessa voi olla enintään 
kuukauden mittainen, ellei asiassa ole ilmennyt jotain erityistä syytä 
pidemmälle vastaamisajalle. Mikäli asiassa on erityisiä syitä, voi 
kohtuullinen vastaamisaika olla kaksi kuukautta. 


Aluehallintovirasto toteaa, että kantelijan asiaa on käsitelty asianmukaisesti 
ja myös perusteltu riittävällä tavalla muistutusvastauksessa. 


Lisäksi aluehallintovirasto toteaa, että Wikipedia ei ole sellainen luotettava 
tiedonlähde, että sen perusteella voisi tehdä lääketieteellisiä kannanottoja. 
Aluehallintoviraston käsityksen mukaan muistutusvastauksessa ei 
kuitenkaan viitata Wikipedian tietoihin tässä mielessä, vaan sen sijaan 
kannanottoa perustellaan Cochrane-katsausten tiedoilla. 


Aluehallintoviraston saaman selvityksen mukaan kantelijan muistutuksen 
käsittelyaika on ylittänyt edellä esitetyn kuukauden mittaisen kohtuullisen 
käsittelyajan. Aluehallintovirasto kuitenkin toteaa, että vastauksen 
antaminen ei ylittänyt edellä esitettyä kuukauden käsittelyaikaa 
merkittävästi. 


Aluehallintovirasto ei näin ollen ole voinut todeta asiassa sellaista 
epäasianmukaisuutta, joka antaisi sille valvovana viranomaisena aihetta 
toimenpiteisiin. 

Kantelijan terveystiedot 


Kantelija myös kertoo, että asiasta lisää kirjeenvaihtoa käydessä kantelijan 
terveystiedot muuttuivat, ja yhtäkkiä hänellä todettiin korkeat 
kolesteroliarvot kantelijan käymättä testissä ja kantelijan osallistumatta 
näistä arvoista käytävään keskusteluun. 


Kantelija on liittänyt kanteluunsa kuvakaappauksen 5.1.2022 
lähettämästään sähköpostiviestistä, jossa kantelija tiedustelee, että mistä 
tieto kantelijan korkeista kolesteroliarvoista on peräisin. Johtava ylilääkäri 
Linden on vastannut kantelijalle 7.1.2022 sähköpostilla, jossa Linden kertoo 
kantelijan kirjoittaneen alkuperäisessä muistutuksessaan, että ”Denis Saar 
kysyi kolesterolistani ja kerroin, etten ole kiinnostunut kolesterolista, joka 
korkeana on viite C-vitamiinin vajauksesta”. Sähköpostissa Linden kertoo 
tehneensä tästä tulkinnan, että arvo on korkea, ja toteaa, että mikäli 
tulkinta oli aivan väärä, pyytää Linden tätä kohteliaimmin anteeksi. 


Aluehallintovirasto toteaa, että sille toimitettujen asiakirjojen perusteella 
korkeisiin kolesteroliarvoihin liittyvä väärinkäsitys on selvitetty kantelijan ja 
Lindenin sähköpostiviestien välityksellä. Aluehallintovirasto ei näin ollen ole 
voinut todeta asiassa tapahtuneen sellaista epäasianmukaisuutta, joka 
antaisi sille valvovana viranomaisena aihetta toimenpiteisiin. 
Aluehallintovirasto korostaa kuitenkin vielä yleisellä tasolla huolellisuuden 
merkitystä potilaiden terveystietoja käsiteltäessä. 


Muut esitetyt seikat 


Kantelija myös toteaa, että vastaanottokäynnistä 17.11.2021 saapui 
kantelijalle täysin perusteeton ja laiton lasku. Lisäksi kantelija vaatii 
korvauksia vaivasta ja haitasta. 


Aluehallintovirasto toteaa, ettei sillä ole toimivaltaa käsitellä 
korvausvaatimuksia. 


Lisäksi aluehallintovirasto toteaa, että sille toimitetun selvityksen mukaan 
kantelijan kysymys laskutuksesta on tulkittu johtava ylilääkäri Lindenin 
toimesta oikaisuvaatimukseksi ja asia on valmisteltu Lohjan sosiaali- ja 
terveyslautakunnan yksilöjaostoon käsiteltäväksi. 


Asia ei anna aluehallintovirastolle aihetta enempään. 


Päätöksen saattaminen hyvinvointialueen tietoon 


Järjestämislain 8 8:n 1 momentin mukaan hyvinvointialue vastaa sosiaali- 
ja terveydenhuollon järjestämisestä alueellaan ja on järjestämisvastuussa 
asukkaidensa sosiaali- ja terveydenhuollosta. 

Sosiaali- ja terveydenhuollon sekä pelastustoimen järjestämisestä 
Uudellamaalla annetun lain (615/2021) 4 8:n 1 momentin mukaan 
Uudenmaan hyvinvointialueilla ja Helsingin kaupungilla on ensisijainen 
vastuu sosiaali- ja terveydenhuollon järjestämisestä asukkailleen sekä 
muille henkilöille Uudenmaan maakunnassa. 


Sosiaali- ja terveydenhuoltoa ja pelastustoimea koskevan uudistuksen 
toimeenpanosta ja sitä koskevan lainsäädännön voimaanpanosta annetun 
lain (616/2021) 4 S:n 1 momentin mukaan sosiaali- ja terveydenhuollon 
järjestämisestä annetun lain mukainen sosiaali- ja terveydenhuollon 
järjestämisvastuu siirtyy kunnilta ja kuntayhtymiltä hyvinvointialueille 1 
päivänä tammikuuta 2023. 


Aluehallintovirasto toteaa, että Lohjan kaupunki ei ole ollut velvollinen 
järjestämään sosiaali- ja terveydenhuollon palveluja 1.1.2023 lukien, vaan 
palvelujen järjestämisvastuu on siirtynyt Länsi-Uudenmaan 
hyvinvointialueen vastuulle. Aluehallintovirasto saattaa tämän päätöksen. 
Länsi-Uudenmaan hyvinvointialueen tietoon. 


Sovelletut oikeusohjeet 


Perusteluissa mainitut 


Muutoksenhaku 


Hallintolain (434/2003) 53 d S:n mukaan hallintokanteluasiassa annettuun 
ratkaisuun ei saa hakea muutosta valittamalla. 


Lisätietoja antaa tarvittaessa ylitarkastaja Laura Mäkelä, puhelin 0295 016 
000 (vaihde) 


Ylitarkastaja Meiju Heikkinen 


Ylitarkastaja Laura Mäkelä 


Tämä asiakirja on allekirjoitettu sähköisesti. 


Päätöksen laatimiseen on osallistunut aluehallintoylilääkäri Markus Torkki. 


Tämä päätös sisältää viranomaisten toiminnan julkisuudesta annetun lain 
(621/1999) 24 8:n 1 momentin 25 kohdan nojalla salassa pidettävää 
tietoa. 

Jakelu ja suoritemaksu 
Markus Kartesalo 


Länsi-Uudenmaan hyvinvointialueen avosairaanhoidon palvelujen 
palvelulinjajohtaja, jota pyydetään antamaan päätös tiedoksi asiassa 
lausunnon tai selvityksen antaneille. 


Päätös on maksuton. 

